Anne Enright
Anne Enright er en irsk forfatter, som især er kendt for Booker-prisvinderen The Gathering (2007, dansk Sammenkomsten, 2008). Romanen betød et markant gennembrud for den i Dublin bosiddende forfatter. Enright har udgivet flere romaner og novellesamlinger uden dog at opnå samme succes som med hovedværket.
Anne Enright blev i 1980'erne uddannet på det navnkundige creative writing-studie på universitetet i East Anglia, hvor lærerne bl.a. omfattede forfatteren Angela Carter og litteraten Malcolm Bradbury. Herefter arbejdede hun nogle år med børne-tv, især som producer. Efter et personligt sammenbrud forlod hun sit job, blev rask igen og debuterede med novellesamlingen The Portable Virgin i 1991.
Erindringsromanen The Wig My Father Wore (1995) trækker som flere senere romaner på Enrights egne familieoplevelser. Nævnes bør også romanen What Are You Like? (2000), som handler om tvillingesøstrene Marie og Maria, der adskilles ved fødslen og vokser op i henholdsvis London og Dublin.
Først og fremmest er The Gathering en klassisk familie-saga, som følger Dublin-familien Hegarthy over tre generationer, med tilbageblik der begynder i 1920'erne, nedslag i især 1960'erne, og en roman-nutid i 1998. Titlens sammenkomst refererer til et familietræf i forbindelse med et dødsfald. Et af børnene i storfamilien, Liam, har i en alder af 37 begået selvmord efter en tiltagende alkoholisering. Yngste storesøster, Veronica, som var tættest på Liam, forsøger gennem tilbageblikkene at forstå, hvordan det kunne gå så galt. Hendes jeg-fortælling afspejler samtidig den ægteskabelige krise, hun i romanens nutid befinder sig i. Og hun når også undervejs igennem et opgør med sin konfliktsky mor.
Stærkest i romanen står dog vidnesbyrdet om den mulige incest, som Liam sandsynligvis har været udsat for, da de to søskende i 1968 opholdt sig i bedsteforældrenes hus. Temaet incest var ved romanens udgivelse i 2007 ikke et normalt emne i irsk litteratur, så Enright er med sit fintfølende og nuancerede blik ganske modig. Sandsynligvis har Thomas Vinterbergs Festen fra 1998 med sin store internationale indflydelse været med til at bane vej for fremstillinger som Enrights af emnet incest.
I de senere år har Anne Enright varetaget hverv som bl.a. Laureate for Irish Fiction, og som forfatter har hun været knap så produktiv. Dog er det blevet til romanerne The Green Road (2015, dansk Den grønne vej, 2017) og Actress (2020). Førstnævnte følger som i The Gathering nogle børn som mødes og mindes, her ved en julesammenkomst hos moren, som står for at sælge familiens hus. Begge romaner modtog en del gode anmeldelser, men når ikke samme højder som The Gathering.